Perussuomalaisten Nuorten puheenjohtaja Sebastian Tynkkysen jäsenyys perussuomalaisissa palautuu. Puoluehallitus päätti asiasta torstain kokouksessaan.

Perussuomalaisten puheenjohtaja Timo Soini kommentoi päätöstä tuoreeltaan Suomen Uutisille:

– Kokouksen kuluessa heräsi keskustelua siitä, että kyllä nyt olisi korkea aika mennä yhdessä eteenpäin. Keskusteluyhteyshän meillä on koko ajan säilynyt hyvänä. Kokouksen aikana syntyi kompromissi, joka oli kaikkien hyväksyttävissä, Soini kertoi.

– Tynkkystä pyydettiin täyttämään jäsenhakemus, sillä puolueen sääntöjen mukaan jäsenyys saadaan voimaan ainoastaan tällä tavalla. Puoluehallitus otti Tynkkysen hakemuksen vastaan ja hyväksyi sen yksimielisesti. Asia on nyt loppuun käsitelty, Soini täsmensi.

Sebastian Tynkkynen luopui samassa yhteydessä perussuomalaisten varapuheenjohtajuudesta.

– Meillä oli rakentava ja huolellinen keskustelu. Päätin luopua varapuheenjohtajuudesta ja toivon, että tämän päätöksen myötä tilanne rauhoittuu, Tynkkynen toteaa.

Tynkkysen asema perussuomalaisten nuorten puheenjohtajana säilyy ennallaan, ja hän osallistuu jatkossakin nuorten edustajana puoluehallituksen kokouksiin.

SUOMEN UUTISET